甘卓

甘卓，字季思，丹陽人，係晉朝嘅官員、將領。佢係秦朝丞相甘茂嘅後人，太爺係三國中東吳嘅將領甘寧，阿爺係吳國尚書甘述，老豆係吳國太子太傅甘昌。

生平 
喺東吳亡國後，甘卓一度留喺屋企唔出仕。後來做咗丹陽郡嘅主簿、功曹，然後獲察孝廉，做咗吳王司馬晏嘅常侍。

太安二年農曆十二月，張昌部將石冰作亂，議郎周玘討伐佢，甘卓亦有參與，喺遞年同陳敏一齊殺咗石冰。戰後晉惠帝封佢爵位做都亭侯。之後東海王司馬越任命佢做參軍，做離狐縣令。

甘卓睇天下大亂，於是棄官唔做，返江東避難。到歷陽時撞到陳敏。陳敏想割據江東，見到佢好開心，想同佢傾下大計，重嗌自己嘅仔陳景娶甘卓個女。永興二年農曆十二月，陳敏起兵，自號楚公。似周玘呢啲江南大族雖然表面聽話，查實唔制，永嘉元年，周玘密使鄉里錢廣殺佢上頭嘅陳敏細佬陳昶，於是陳敏嗌甘卓討伐錢廣，陳兵於朱雀橋南。周玘派丹陽太守顧榮去遊說甘卓。甘卓向來敬仰顧榮，兼且見陳昶死咗個心驚，諗咗好耐決定背叛陳敏，詐病帶返個女走，整斷朱雀橋，同周玘一齊殺咗陳敏。

當年司馬睿南渡江東，任命甘卓做前鋒都督、揚威將軍、歷陽內史。永嘉五年討伐背叛司馬越嘅鎮東將軍周馥，然後平息杜弢叛亂，根據戰功，升爵位做南鄉侯，做豫章太守。之後改任湘州刺史，而又進爵爲于湖侯。

東晉建立後，甘卓擔任安南將軍、梁州刺史，假節去督沔北諸軍，鎮守襄陽。甘卓爲人外柔內剛，爲政簡惠，善於安撫民衆，又唔收估稅，維護市場價錢。甘卓將境內所有魚池收得嘅稅全部去救濟貧民，當地人都話甘卓好。

永昌元年，王敦喺武昌以誅殺劉隗嘅名義起兵進攻建康，派人講聲甘卓聽，想佢來支持。甘卓詐應承佢，個心唔制嘅，等王敦上船都無喐動到，重派孫雙去武昌勸阻王敦。王敦聽完勸阻後，話做乜甘卓反口呀，強調自己起兵係剷除劉隗嘅大義，重以事成之後封甘卓做公來引誘佢。孫雙報畀甘卓聽，勸話詐應承佢，等佢到咗建康就討伐佢，但甘卓無辦法決定點做。湘州刺史司馬承派鄧騫遊說甘卓反叛王敦，不過甘卓嘅參軍李梁反而勸佢坐山觀虎鬥，於是聽完鄧騫同李梁拗撬，甘卓重係決定唔到要點做。

王敦見佢咁耐都唔來，驚佢會反叛，派佢嘅參軍樂道融去勸喐佢。但係樂道融反而想背叛王敦，於是勸甘卓打佢。本來甘卓就唔肯跟王敦叛亂，聽完樂道融啲話就決定咗反佢。於是派巴東監軍柳純、南平太守夏侯承、宜都太守譚該等十幾人宣佈王敦罪狀，正式宣戰。又派司馬贊、孫雙報畀朝廷聽，派羅英聯絡廣州刺史陶侃，鄧騫、虞沖聯絡司馬承，一齊討伐王敦。當時征西將軍戴若思先接甘卓嘅報告，於是上表朝廷，令朝廷非常之開心。而武昌啲人聽到甘卓大軍到，驚到四圍散咗。於是朝廷任命甘卓做鎮南大將軍、侍中、都督荊梁二州諸軍事、荊州牧。

甘卓雖然決定討伐王敦，但衰在性格唔夠果決，而且人老咗多疑，所以仲係好猶豫，將大軍屯駐係豬口耐耐唔前進。佢更加諗住先救畀王敦將領魏乂圍困嘅司馬承，但司馬承要佢先打武昌，武昌陷落咗長沙自然解圍。王敦好驚，派甘卓嘅侄仔甘仰求和。甘卓一直停喺豬口唔喐，而王敦攻陷咗建康，掌控咗朝政，殺咗周顗、戴若思，又送騶虞幡畀甘卓。甘卓就同侄仔講，佢就係驚攻擊武昌會令王敦劫持皇帝，危害皇室。於是佢落令退軍返襄陽。都尉秦康勸佢話既然起咗兵，就唔好半途而廢，下面啲兵都唔制無功而返，又獻計話出兵佔領彭澤，噉就阻斷咗建康同武昌嘅聯繫，敵方自然離散，樂道融亦勸佢，但甘卓唔聽。

甘卓原本性格寬和，突然變到脾氣好臭，返到襄陽後脾氣暴躁，舉止失常。佢自己照鏡，話鏡度見唔到自己個頭，話個頭飛咗去花園樖樹度。之後佢屋企嘅金櫃自己響，啲聲清而悲，啲巫師話因爲有壞事發生，所以金櫃悲鳴。主簿何無忌同佢屋企人都勸佢小心，點知佢一聽就火滾。佢又落令所有士兵解甲歸田，完全唔留人做防衛，功曹榮建勸極都唔聽。襄陽太守周慮接到王敦密令，要佢剷除甘卓。佢知甘卓無防備，呃佢話湖度好多魚，嗌左右啲人去捉魚，然後趁無人喺寢室殺害甘卓，將首級送畀王敦。包括散騎郎甘蕃嘅四個仔都被害。

太寧二年王敦之亂先平息，之後追贈甘卓做驃騎將軍，諡號敬。

參攷資料 

類:安徽人
類:晉朝人
卓